Document ID: 32014D0277

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 6ης Μαΐου 2014
σχετικά με τη θέση η οποία πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου που συστάθηκε βάσει της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, όσον αφορά τη θέσπιση του εσωτερικού κανονισμού της Επιτροπής Εμπορίου, του εσωτερικού κανονισμού και του κώδικα δεοντολογίας των διαιτητών, την κατάρτιση των καταλόγων διαιτητών και του καταλόγου εμπειρογνωμόνων της ομάδας εμπειρογνωμόνων, καθώς και τη θέσπιση του εσωτερικού κανονισμού της ομάδας εμπειρογνωμόνων σε θέματα εμπορίου και αειφόρου ανάπτυξης
(2014/277/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Στις 19 Ιανουαρίου 2009, το Συμβούλιο εξουσιοδότησε την Επιτροπή να διαπραγματευτεί πολυμερή συμφωνία εμπορίου, εξ ονόματος της Ευρωπαϊκής Ένωσης και των κρατών μελών της, με τις χώρες μέλη της Κοινότητας των Άνδεων.
(2)
Οι εν λόγω διαπραγματεύσεις ολοκληρώθηκαν και η συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, («η συμφωνία») (1) υπεγράφη στις Βρυξέλλες, στις 26 Ιουνίου 2012.
(3)
Δυνάμει του άρθρου 330 παράγραφος 3 της συμφωνίας, η συμφωνία εφαρμόζεται προσωρινά, με το Περού, από την 1η Μαρτίου 2013 και, με την Κολομβία, από την 1η Αυγούστου 2013, με την επιφύλαξη της σύναψής της σε μεταγενέστερη ημερομηνία.
(4)
Το άρθρο 12 της συμφωνίας προβλέπει τη σύσταση Επιτροπής Εμπορίου, η οποία, μεταξύ άλλων, εξασφαλίζει την ορθή λειτουργία της συμφωνίας.
(5)
Το άρθρο 13 παράγραφος 1 στοιχείο ι) της συμφωνίας προβλέπει ότι η Επιτροπή Εμπορίου θεσπίζει τον εσωτερικό κανονισμό της.
(6)
Το άρθρο 13 παράγραφος 1 στοιχείο η) και το άρθρο 315 της συμφωνίας προβλέπουν ότι η Επιτροπή Εμπορίου θεσπίζει, κατά την πρώτη της συνεδρίαση, τον εσωτερικό κανονισμό και τον κώδικα δεοντολογίας των διαιτητών.
(7)
Το άρθρο 304 παράγραφοι 1 και 4 της συμφωνίας προβλέπει ότι η Επιτροπή Εμπορίου καταρτίζει, στην πρώτη συνεδρίασή της, έναν κατάλογο 25 ατόμων που θα υπηρετήσουν ως διαιτητές, καθώς και έναν συμπληρωματικό κατάλογο 12 ατόμων με τομεακή πείρα σε ειδικά θέματα που καλύπτονται από τη συμφωνία.
(8)
Το άρθρο 284 παράγραφος 3 της συμφωνίας προβλέπει ότι η Επιτροπή Εμπορίου εγκρίνει, κατά την πρώτη της συνεδρίαση, έναν κατάλογο 15 τουλάχιστον εμπειρογνωμόνων σε θέματα που καλύπτονται από τον τίτλο IX της συμφωνίας, προκειμένου να υπηρετήσουν στην ομάδα εμπειρογνωμόνων.
(9)
Το άρθρο 284 παράγραφος 6 της συμφωνίας ορίζει ότι η Επιτροπή Εμπορίου θεσπίζει, κατά την πρώτη της συνεδρίαση, τον εσωτερικό κανονισμό της ομάδας εμπειρογνωμόνων.
(10)
Η Ένωση θα πρέπει να καθορίσει τη θέση η οποία πρέπει να ληφθεί όσον αφορά τη θέσπιση του εσωτερικού κανονισμού της Επιτροπής Εμπορίου, του εσωτερικού κανονισμού και του κώδικα δεοντολογίας των διαιτητών, την κατάρτιση καταλόγων των ατόμων που θα υπηρετήσουν ως διαιτητές και του καταλόγου των εμπειρογνωμόνων σε θέματα που καλύπτονται από τον τίτλο IX της συμφωνίας, καθώς και τη θέσπιση του εσωτερικού κανονισμού της ομάδας εμπειρογνωμόνων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση η οποία πρέπει να ληφθεί, εξ ονόματος της Ένωσης, στο πλαίσιο της Επιτροπής Εμπορίου που συστάθηκε βάσει της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, όσον αφορά τη θέσπιση του εσωτερικού κανονισμού της Επιτροπής Εμπορίου, του εσωτερικού κανονισμού και του κώδικα δεοντολογίας των διαιτητών, την κατάρτιση των καταλόγων των ατόμων που θα υπηρετήσουν, ως διαιτητές και του καταλόγου των εμπειρογνωμόνων σε θέματα που καλύπτονται από τον τίτλο IX της συμφωνίας, καθώς και τη θέσπιση του εσωτερικού κανονισμού της ομάδας εμπειρογνωμόνων, βασίζεται στα σχέδια αποφάσεων της Επιτροπής Εμπορίου τα οποία επισυνάπτονται στην παρούσα απόφαση.
Οι εκπρόσωποι της Ένωσης στην Επιτροπή Εμπορίου μπορούν να συμφωνήσουν σε ελάσσονες τεχνικές διορθώσεις στα σχέδια αποφάσεων της Επιτροπής Εμπορίου, χωρίς περαιτέρω απόφαση του Συμβουλίου.
Άρθρο 2
Η παρούσα απόφαση αρχίζει να ισχύει την ημερομηνία της έκδοσής της.
Βρυξέλλες, 6 Μαΐου 2014.

Labels: 19
5
10
3
9
18
15